ಡೇಟಿಂಗ್ ವೆಬ್‍ಸೈಟ್‍ನಲ್ಲಿ ವಂಚಿಸುತ್ತಿದ್ದ ಕಿರುತೆರೆ ನಟ, ಪತ್ನಿ ಬಂಧನ!

ಬೆಂಗಳೂರು: ಸಿಐಡಿ ಸೈಬರ್ ವಿಭಾಗದ ಪೊಲೀಸರು ಭರ್ಜರಿ ಕಾರ್ಯಾಚರಣೆ ನಡೆಸಿ ಡೇಟಿಂಗ್ ವೆಬ್‍ಸೈಟ್‍ನಲ್ಲಿ ವಂಚಿಸುತ್ತಿದ್ದ ಬೆಂಗಾಲಿ ಕಿರುತೆರೆ ನಟ ಹಾಗೂ ಆತನ ಪತ್ನಿಯನ್ನು ಬಂಧಿಸಿದ್ದಾರೆ.

ಕುಶನ್ ಮಜುಮ್ದಾರ್ ಹಾಗೂ ಅರ್ಪಿತಾ ಮಜುಮ್ದಾರ್ ಬಂಧಿತ ಆರೋಪಿಗಳು. ಕುಶನ್ ಬೆಂಗಾಲಿಯ ಕುರುಕ್ಷೇತ್ರ ಸತಪಕ್ ಸೇರಿದಂತೆ ಅನೇಕ ಧಾರವಾಹಿಗಳಲ್ಲಿ ನಟಿಸಿದ್ದಾನೆ. ಇದೀಗ ಡೇಟಿಂಗ್ ವೆಬ್ ಸೈಟ್‍ನಲ್ಲಿ ನಕಲಿ ಖಾತೆ ತೆರೆದು ದಂಪರಿ ಬೆರೆಯವರನ್ನು ಪರಿಚಯ ಮಾಡುಕೊಂಡು ವಂಚಿಸಲು ಆರಂಭಿಸಿದ್ದರು.

ಇದೇ ರೀತಿ ಬೆಂಗಳೂರಿನ ವ್ಯಕ್ತಿಯಿಂದ ಸುಮಾರು 60 ಲಕ್ಷ ಹಣ ವರ್ಗಾವಣೆ ಮಾಡಿಸಿಕೊಂಡಿದ್ದರು. ಅಮ್ಮನಿಗೆ ಹೃದಯ ಸಂಬಂಧಿ ಕಾಯಿಲೆ ಎಂದು ಹೇಳಿ ಹಣ ವರ್ಗಾವಣೆ ಮಾಡಿಸಿಕೊಂಡಿದ್ದರು ಎಂಬುದಾಗಿ ತಿಳಿದುಬಂದಿದೆ.

ಸುಮಾರು 10 ವರ್ಷದಿಂದ ಇದೆ ರೀತಿಯ ಕೃತ್ಯಗಳಲ್ಲಿ ದಂಪತಿ ತೊಡಗಿದ್ದು, ಈ ಕುರಿತು ಸಿಐಡಿಯಲ್ಲಿ ದೂರು ದಾಖಲಾಗಿತ್ತು. ಸದ್ಯ ಪೊಲೀಸರು ಇಬ್ಬರನ್ನು ಬಂಧಿಸಿ 44 ಸಾವಿರ ಹಣ ವಶಪಡಿಸಿಕೊಂಡು ತನಿಖೆ ನಡೆಸುತ್ತಿದ್ದಾರೆ.